Velik dio kupaca nije ni kratkoročno osjetio smanjenje PDV-a. Naime, čak 85% kupaca još struju plaća HEP-u, a dijelu tih kupaca su krajem prošle godine poslane šestomjesečne akontacijske uplatnice za ovu godinu, obračunate s PDV-om od 25 posto. Činjenica je da HEP dijelu kupaca ubire nezakonit PDV

Struja će i nakon podizanja naknade za obnovljive izvore energije, koju svi kupci plaćaju ovisno o svojoj potrošnji, biti jeftinija nego što je bila prošle godine – poručuje ministar energetike Slaven Dobrović, no činjenica je da će struja za oko pet posto poskupjeti u odnosu na ovu godinu, otkad se primjenjuje niža stopa PDV-a od 13 posto na isporuku struje. To je u suprotnosti s prijašnjim najavama vlasti da struja 2017. neće poskupljivati, jer će se dogoditi upravo to. U odnosu na prošlogodišnje račune, prosječni će račun biti jeftiniji za 120 do 150 kuna na razini cijele godine.

Podjela tereta

Kako doznaje naš list, pripremljen je paket prema kojem bi naknada za »obnovljivce« porasla sa sadašnje tri i pol lipe po potrošenom kilovatsatu na sedam lipa (bez PDV-a), što će donijeti nešto veće račune u odnosu na one koje su potrošači plaćali od početka ove godine.

Dio tereta ponijet će i sami proizvođači energije iz vjetra i sunca te drugih obnovljivih izvora, kojima država plaća visoke otkupne cijene energije, i zbog kojih i dolazi do poskupljenja naknade. Za njih se priprema uvođenje trošarina koje će iznositi od deset do 15 posto, ovisno o tome koliki im je dosad bio ekstraprofit. Zahvaljujući dosadašnjim visokim otkupnim cijenama koje su dobivali, vjetroelektrane su uspijevale investicije vratiti kroz samo nekoliko godina, a ugovor o otkupu koji imaju s državom traje čak 14 godina. Pritom, kako se neslužbeno može čuti, još se razmišlja o tome hoće li trošarinu morati plaćati i HEP za svoj blok L u zagrebačkoj termoelektrani-toplani, velike snage više od 100 megavata, koji je prošle godine stekao status povlaštenog proizvođača električne energije, pa dobiva poticajnu otkupnu cijenu. Paradoks je u tome što HEP za to postrojenje ima pravo na visoke subvencije, a istovremeno mora od proizvođača »zelene« energije otkupljivati najveći dio čisto proizvedene struje, kao i svi ostali opskrbljivači na tržištu. Svi oni do iduće godine imaju i dalje obavezu otkupa energije iz obnovljivih izvora, koju onda dalje distribuiraju svojim potrošačima. Pregovaraju s Vladom da im se ta obaveza ukine i ranije te da se »zelena« struja, kao što je slučaj drugdje u Europi, prodaje tržišno, preko burze. Ne dogodi li se to i u Hrvatskoj, ugasiti se može naša, ne tako davno pokrenuta burza, jer nema »sirovinu« s kojom može poslovati.